Xirivella aprova un pressupost de 21,7 milions per a 2023
03 de març de 2023

El ple de l'Ajuntament de Xirivella ha aprovat els Pressupostos municipals per a l'any 2023, que ascendeixen a 21.753.212,04 euros. La xifra és lleugerament superior a la de l'any passat, a pesar que estan congelades les taxes municipals i que s'han baixat els impostos d'habitatge i vehicles. Els comptes han obtingut el vot a favor de PSOE, Podem i Compromís.

“Tenim la determinació de liquidar el deute municipal en un període relativament curt, la qual cosa ens encaminarà cap a un període de progrés. El rigor amb el qual s'han manejat els comptes públics durant els últims anys donaran pas a un temps nou, un temps de major fortalesa financera i potencial transformador. Unes arques sanejades permetran invertir en aquelles infraestructures àmpliament demandades per la població: accessibilitat universal, increment de les dotacions esportives, un nou auditori…”, afirma l'alcalde Michel Montaner.

Es tracta d'uns pressupostos adaptats al context econòmic actual, en el qual s'ha incrementat substancialment el cost dels materials, els carburants i l'energia, així com els salaris. Per això, s'ha destinat un milió d'euros més respecte al curs anterior per a les despeses en combustibles i subministrament elèctric. Pel que fa als salaris, també s'ha augmentat la partida en un 2,7%. “Hem hagut de fer front a la conjuntura provocada per la invasió russa a Ucraïna, que ha disparat els preus. Malgrat això, mantenim tots els serveis que ofereix l'Ajuntament i implementem millores en alguns aspectes”, afirma Águeda Ferrandis, regidora d'Hisenda i portaveu del PSOE.

S'augmenta en un 50% la partida de bons de comerç, que passen de 20.000 a 30.000 euros, es crea una ajuda al lloguer, per a la qual es destinarà 50.000 euros, i es mantenen totes les ajudes escolars, a majors, al transport jove, i s'incrementa la partida per a emergència i pobresa energètica. A més, es destinen 30.000 euros a smart city, 50.000 a habitatge social, 21.376 a Protecció Civil i 5.000 a aparcabicis, entre altres inversions.

“A proposta de Podem es consolida la partida destinada a la compra d'habitatge públic amb 50.000 euros més; hem introduït una nova dotació per a ajuda al lloguer, de 50.000 euros; es destinaran 20.000 euros a millorar l'enjardinament de Camí Nou i s'ampliaran els aparcabicicletes en zones d'alta demanda, com les del barri de Samarra. Huit anys en el govern de Xirivella aportant estabilitat i polítiques públiques amb sensibilitat social i mediambiental”, sosté Karin Jansen, portaveu de Podem.

Ricard Barberà, portaveu de Compromís, assegura que el seu grup “no haguera baixat els impostos. Són una mesura populista que limita les inversions per a les persones més vulnerables. Votem a favor en el marc d'una valoració de la legislatura. Han hagut avanços en temes clau per a Compromís: accessibilitat, habitatges municipals, construcció de l'escola-taller de la brigada d'obres, inversions en la distribució de l'aigua o la incorporació en 2023 d'un comptador de persones i ciclistes en el pont de FEYCU que servirà per a reclamar un pas digne”.